***Raport privind disfuncționalitatea totală a sistemului informatic al PE utilizat de către OTS***

***pentru procesarea şi selectarea ofertelor pe PE,***

***precum şi de emitere a dispoziţiilor de dispecer***

În ziua de 18.10.2021, în intervalul 16:30 – 18:30 a fost programată oprirea sistemului informatic al PE pentru lucrări de mentenanță la rețeaua de electroalimentare, dar la repornirea acesteia au apărut mai multe disfuncționalități, la infrastructura hardware, la baza de date și la aplicație. Identificarea problemei și restaurarea acesteia s-a dovedit a fi un proces deosebit de complex. Remedierea infrastructurii hardware s-a realizat în data de 18.10.2021, la ora 20:30, iar restaurarea bazei date s-a finalizat în data de 19.10.2021, la ora 22:19. Aplicația a fost repornită în data de 20.10.2021, la ora 02:00, iar procesele derulate pe sistemul informatic al PE au fost restabilite complet în data de 20.10.2021 la ora 15:30.

Pe perioada indisponibilității sistemului informatic al PE, notificările fizice, declarațiile de disponibilitate și ofertele zilnice au fost transmise de către Participanții la Piața de Echilibrare pe adresa de e-mail tsoplan@transelectrica.ro, participanții fiind anunțați prin mesaje repetate postate pe website-ul companiei. Operarea SEN s-a efectuat în baza procedurilor de urgență, fără să fie afectată funcționarea în siguranță a Sistemului Electroenergetic Național. Selecțiile pentru echilibrarea în timp real a SEN au fost dispuse pe baza ofertelor de creștere de putere/reducere de putere pe baza ordinei de merit realizată manual. Selectarea energiei de echilibrare pentru reglaj secundar a fost dispusă Participanților la Piața de Echilibrare contractați în licitația de servicii tehnologice de sistem pentru rezerva de reglaj secundar. Dispozițiile de dispecer la creștere de putere/reducere de putere și de reglaj secundar au fost consemnate în registrul operativ de tură, ulterior fiind introduse manual în sistemului informatic al Pieței de Echilibrare. Din analiza selecțiilor dispuse, s-a constatat că pentru o parte din selecțiile din ziua de 19.10.2021 pentru intervalul 11:00 – 11:15 nu s-a putut respecta ordinea de merit, astfel încât acestea au fost implementate pe motiv de congestie în platforma Pieței de Echilibrare în vederea decontării.

**Toate dispozițiile de dispecer au fost comunicate telefonic Participanților la Piața de Echilibrare în timp util.**

**Explicitarea cauzelor:** O defecțiune tehnică în timpul procesului de oprire a sistemului informatic al PE a condus la defectarea componentelor hardware, la afectarea bazei de date și a aplicației sistemului informatic al PE. Intervenția a fost dificilă și de durată pentru găsirea unei soluții de reconfigurare și funcționare provizorie a sistemului informatic al PE.

**Perioada disfuncționalității pentru salvarea Ordinii de Merit:** 18.10.2021, intervalul 16:30 până în 20.10.2021, intervalul 02:40.

**Soluția de remediere:** În ziua de 27.10.2021 între orele 01:20 – 02:35 platforma informatică a PE a fost indisponibilă parțial pentru înlocuirea componentelor hardware afectate, cu asigurarea redundanței sistemului informatic al PE.

**Estimarea impactului asupra Pieţei de Echilibrare:** Dispecerul DEC a realizat echilibrul între producţia şi consumul de energie electrică folosind rezervele din SEN contractate la licitațiile de serviciu de sistem și ținând seama de ofertele de creștere de putere/reducere de putere ordonate funcție de preț, funcționarea în siguranță a Sistemului Electroenergetic Național nu a fost afectată.

Mențiune: Sistemul informatic al PE se află într-un proces complex de modernizare, atât din punct de vedere software, cât și din punct de vedere hardware. Termenul contractual pentru finalizarea acestor activități este 17.08.2022.